(1) Abraham-dagstukke: Genesis, Boek van geboorte | Ons enigste Troos
(1) Abraham-dagstukke: Genesis, Boek van geboorte
Die naam Genesis beteken geboorte. Dit gaan in Genesis oor
• die geboorte van hemel en aarde
• en óók oor die geboorte van die kerk, die volk van God.
In Genesis 11:27 staan daar: En dit is die stamboom van Tera. Vir stamboom staan daar ‘n woord wat eintlik beteken: geboortegeskiedenis of geslagsgeskiedenis. Dit gaan dus vanaf Genesis 11 vers 27 tot Genesis 25 vers 11 oor die geboorte- of geslagsgeskiedenis van Tera, die vader van Abraham.
As ons egter daardie hoofstukke lees, sien ons: Dit gaan nié oor Tera nie, maar wél oor Abraham. Ek wil dit verklaar. Die bedoeling van die woord geboortegeskiedenis is nié: Nou gaan ons ‘n beskrywing kry van die geboorte- of geslagsgeskiedenis van Tera kry nie. Die betekenis daarvan is wél: Nou gaan ons sien wat uit Tera gebore is, wat uit hom voortgekom het.
Maar ons moet dit nog meer presies sê: Ons gaan sien wat die HERE daaruit gebore laat word het. Dit gaan om ‘n geboorte van bo-af, van God af.
Wát het die HERE uit Tera laat voortgekom? Die kerk, die volk van God.
Dit is geboorte deur God deur sy Woord: Net soos wat hemel en aarde gebore is deur die Woord van God, net so word die kerk gebore deur die Spreke van God.
Die kerk word gebore en instandgehou en staande gehou enkel en alleen deur God, deur die krag van sy Woord. Dit is vandag nog so. Dit moet ons baie goed besef.
Dit is: deur die Woord – en daardie Woord is Christus.
Sonder die Woord, sonder Christus, is daar géén genesis, géén geboorte, géén kinders, géén kerk nie.
Deur Christus word ons gebore as kinders van God. Sy Woord, sy kruis en opstanding, skenk aan ons die lewe.
Nou weet ons hoe belangrik die Woord, hoe lewens-noodsaaklik Christus is.
This entry was posted on Mei 10, 2012, in Abraham Oordenkings,Ongekategoriseerd. Bookmark the permalink.	Lewer kommentaar
← Reeks Abraham: Preek 5
Alle mense is gelyk →